Ӱргӱлјикке ундылбас байрам - altaicholmon\nӰргӱлјикке ундылбас байрам\nКӱӱк айдыҥ 9-чы кӱнинде «Ӱргӱлјик полктыҥ» колонналарына Алтай Республикада 24 муҥнаҥ кӧп улус турган. Горно-Алтайсктыҥ тӧс оромыла Ада-Тӧрӧл учун Улу јууныҥ јуучылдарыныҥ сӱр-кеберлерин тудунган 5 муҥнаҥ кӧп улус баскан.\nТуулу Алтайда «Ӱргӱлјик полк» сегизинчи катап ӧткӱрилди. 2020 ле 2021 јылдарда коронавирустыҥ пандемиязынаҥ улам бу акция онлайн аайыла ӧткӧн. Быјыл эпидайалга оҥдолгон учун кӧп эл-јон јуулыжар ла туружар керек-јарактар јарадылган.\nБойыныҥ тӧрӧӧндӧриниҥ сӱр-кеберлерин тудунып, Алтай Республиканыҥ башчызы Олег Хорохордин энези Надежда Алексеевнала, уулы Данилле калада јаткандарла кожо басты.\nТергеениҥ башкараачызы оныҥ эки карган адазы база јуулашканы керегинде куучындаган. Григорий Николаевич Хорохордин јуу-согуштарда туружып, Ада-Тӧрӧл учун Улу јууныҥ II степеньдӱ ордениле кайралдаткан. Алексей Михайлович Чучкаев 33-чи строительный ла оныҥ кийнинде 161-чи артиллерийский полктордо јуулашкан.\n«Быјыл Туулу Алтайда, бастыра Россияда ла чылап ок, Ада-Тӧрӧл учун Улу јууда турушкандардыҥ, Јеҥӱниҥ кӱнине јетпей, је андый да болзо, ого бӱдӱп, фашисттерле јуулажып, шыркалардаҥ ла оорудаҥ улам божоп калгандардыҥ сӱр-кеберлерин тудунган «Ӱргӱлјик полктыҥ» базыды база ла катап ӧтти» — деп, башчы темдектеди.\n«Ӱргӱлјик полк» Алтай Республиканыҥ бастыра аймактарында ӧткӧн. Горно-Алтайскта ӧткӧн базытта «Алтайдыҥ Чолмоны» газеттиҥ ишчилери бу газетте иштеген фронтовик-журналисттердиҥ сӱр-кеберлерин тудунып баскан.\nБу акция Россияда 2011 јылда башталганын эзедип ийели. Оныҥ баштапкы базыды Томск калада ӧткӧн. Ол тушта алты муҥнаҥ кӧп эл-јон каланыҥ оромдорыла Ада-Тӧрӧл учун Улу јууныҥ туружаачыларыныҥ ӱч муҥ кире сӱр-кеберлерин кӧдӱрип апарган. 2019 јылда акция очный аайыла ӧдӱп турарда, республика ичиле ондо 14 муҥ кижи турушкан.